Лъэпкъхэр зэкъуэзыгъэувэ зэхыхьэшхуэ
Къэбэрдей-Балъкъэрым и Iэтащхьэ Къанокъуэ Арсен «Кавказым — мамырыгъэ» зыфIаща XVI дунейпсо фестивалыр гуфIэгъуэ щытыкIэм иту Театр щхъуантIэм къыщызэIуихащ. Абы хэт къэфакIуэ, уэрэджыIакIуэ гупхэр чэзууэ утыкум къихьэурэ зыкъыщагъэлъэгъуащ, кърихьэлIахэм Iэгуауэшхуэ хуаIэту.
— Нобэ ди щIыналъэм «Кавказым — мамырыгъэ» дунейпсо фестивалыр зэрыщекIуэкIыр гуапэщ. ЦIыхубэр зэкъуэзыгъэувэ щэнхабзэ зэхыхьэшхуэм илъэс къэс нэхъри зэрызиужьыр нэрылъагъущ, — жиIащ Къанокъуэ Арсен. — Кавказ Ищхъэрэм ис лъэпкъхэр ижь-ижьыж лъандэрэ цIэрыIуэщ нэгъуэщI щIыпIэхэм къикIахэм хьэщIагъэ зэрырахымкIэ. Дуней псом дыкъызэрыщацIыхуа, нэхъыжьыфIхэм щIэину къытхуагъэна ди хабзэ дахэхэр, щэнхабзэ, гъуазджэ хъугъуэфIыгъуэхэр зэрыдмыгъэкIуэдыжыным, щIэблэм я деж зэрынэтхьэсыным сыт щыгъуи дыхущIокъу. Кавказымрэ мамырыгъэмрэ зэкъуэпч зэрымыхъунум и щыхьэтщ нобэрей гуфIэгъуэ зэхыхьэшхуэр.
Республикэм и артист нэхъ цIэрыIуэ дыдэхэм фестивалым хэтхэр кърагъэблэгъащ. СССР-м и цIыхубэ артист, куэдым фIыуэ ялъэгъуа Лановой Василий Москва щэнхабзэм и лэжьакIуэхэм къабгъэдэкI фIэхъусыр Къэбэрдей-Балъкъэрым исхэм къащрихыжым, ар гуапэ ящыхъуащ зэхуэса псоми.
Абы и псалъэм къыхигъэщащ СССР-м и цIыхухэр зэкъуэту, зэрылъытэу зэрыпсэуар. Абы и щапхъэу къихьащ нэхъапэм зыщыщ лъэпкъым зыри щIэупщIэу зэрыщымытар, зэдэлъхузэшыпхъум хуэдэу зэхущытыкIэ дахэ яку дэлъу, зэныбжьэгъуу къызэрекIуэкIар. Актер цIэрыIуэм игу къигъэкIыжащ Къэбэрдей-Балъкъэрым спектаклхэмрэ фильмхэмрэ къашэурэ къэкIуауэ, республикэм и тхакIуэ, усакIуэ, артист куэдым пыщIэныгъэ хуиIэу зэрыщытар.
— Лъэпкъ псоми зэдай щэнхабзэ къулей нэхъапэм диIащ. Ар къытхуэгъэщIэрэщIэжрэ нэхъри зедгъэужьмэ, Урысей Федерацэм мамырыгъэр щытепщэнущ, — жиIащ Лановой Василий.
Бжьыхьэкур къызэрыблагъэм и нэщэнэу дунейр зэуэ щIыIэтыIэ къэхъуами, фестивалым цIыхушхуэ зэхуишэсат — республикэм щыщхэми гъунэгъу щIыналъэхэм къикIа хьэщIэхэми куэду абы зыкърагъэхьэлIат. Театр щхъуантIэм щызэхуэсахэм зэхаха, ялъэгъуа уэрэдхэмрэ къафэхэмрэ кърата гуфIэгъуэмрэ дэрэжэгъуэмрэ къыбжаIэрт концерт программэр гъэщIэгъуэн, щIэщыгъуэ зэращыхъуар. Фестивалыр аргуэру зэ щыхьэт техъуащ мыпхуэдэ зэхыхьэхэм цIыхухэр зэрыхуэныкъуэр.
ТЕКIУЖЬ Заретэ.
